Diefstal, vandalisme kos City Power miljoeneWerkers van City Power doen herstelwerk nadat kabeldiewe groot skade aangerig het. (Foto: City Power/Twitter) City Power sê kabeldiefstal en vandalisme het hom in 2018-’19 nagenoeg R18 miljoen gekos – om nie eens te praat van die koste verbonde aan herstelwerk, asook die finansiële verliese wat gely word wanneer die krag afgaan nie. Isaac Mangena, woordvoerder van City Power, het gesê ŉ man het Donderdag boonop ernstige brandwonde opgedoen nadat hy glo ŉ substasie in Kiblerpark beskadig het. Die man het na bewering koperkabels probeer steel, toe die transformator ontplof en hy ernstige brandwonde opgedoen het. Hy is na ŉ hospitaal vir behandeling geneem. Die man het ernstige brandwonde opgedoen toe hy glo kabels wou steel. City Power sê hy voer daagliks ŉ opdraande stryd teen kabeldiewe en vandalisme oor die hele stad. Die Baragwanath-hospitaal in Soweto was die afgelope week ook ure lank sonder krag nadat kabels by ŉ substasie in die omgewing gesteel is.